1. Ir-rispett għad-drittijiet tal-bniedem u r-rispett għall-ugwaljanza bejn in-nisa u l-irġiel huma valuri fundamentali tal-Unjoni, kif stabbilit fit-Trattat dwar l-Unjoni Ewropea u fil-Karta tad-Drittijiet Fundamentali tal-Unjoni Ewropea. 2. Huwa importanti li jiġu promossi valuri komuni bħar-rispett għad-drittijiet tal-bniedem u l-ugwaljanza bejn in-nisa u l-irġiel, kif ukoll fehim komuni li d-drittijiet tal-bniedem huma universali u japplikaw għal kulħadd, irrispettivament minn, fost l-oħrajn, 3. It-Trattat dwar il-Funzjonament tal-Unjoni Ewropea (TFUE) jipprevedi li l-Unjoni, fl-azzjonijiet kollha tagħha, għandha tfittex li telimina l-inugwaljanzi u tippromwovi l-ugwaljanza bejn in-nisa u l-irġiel, u biex tiġġieled id-diskriminazzjoni bbażata fuq diversi raġunijiet, inkluż is-sess, fid-definizzjoni u fl-implimentazzjoni tal-politiki u l-attivitajiet tagħha u tagħti s-setgħa lill-Kunsill biex jieħu azzjoni biex jiġġieled id-diskriminazzjoni li tkun ibbażata fuq dawk ir-raġunijiet. 4. Dan is-sett ta' Konklużjonijiet jibni fuq il-ħidma preċedenti u l-impenji politiċi espressi mill-Parlament Ewropew, il-Kunsill, il-Kummissjoni u partijiet ikkonċernati rilevanti oħra, inklużi d-dokumenti elenkati fl-Anness I. 5. L-ugwaljanza bejn in-nisa u l-irġiel hija prinċipju fundamentali tal-Unjoni Ewropea mnaqqax fit-Trattati u hija waħda mill-objettivi u l-kompiti tal-Unjoni, u l-integrazzjoni tal-prinċipju ta' ugwaljanza bejn in-nisa u l-irġiel fl-attivitajiet tagħha kollha tirrappreżenta missjoni speċifika għall-Unjoni. 6. L-ugwaljanza bejn in-nisa u l-irġiel hija mnaqqxa fl-Artikolu 23 tal-Karta tad-Drittijiet Fundamentali tal-Unjoni Ewropea. 7. Il-Parlament Ewropew u l-Kunsill it-tnejn li huma stiednu lill-Kummissjoni biex tadotta Strateġija, bl-istess status formali bħal ta' Strateġiji preċedenti, għall-ugwaljanza bejn is-sessi għall-perijodu ta' wara l-2015. 8. Fil-Programm ta' Ħidma tagħha għall-2016, il-Kummissjoni affermat mill-ġdid l-impenn tagħha li tkompli l-ħidma tagħha biex tippromwovi l-ugwaljanza bejn l-irġiel u n-nisa. 9. Reċentement, il-Kummissjoni ppreżentat l-Impenn strateġiku tagħha għall-ugwaljanza bejn is-sessi 2016-2019 li jistipula ħames oqsma ta' prijorità: iż-żieda fis-sehem tan-nisa fis-suq tax-xogħol u l-indipendenza ekonomika ugwali tan-nisa u l-irġiel; tnaqqis tad-differenzi bejn is-sessi fil-pagi, il-qligħ u l-pensjonijiet u għaldaqstant il-ġlieda kontra l-faqar fost in-nisa; promozzjoni tal-ugwaljanza bejn in-nisa u l-irġiel fit-teħid ta' deċiżjonijiet; il-ġlieda kontra l-vjolenza sessista u l-ħarsien u l-appoġġ tal-vittmi; u promozzjoni tal-ugwaljanza bejn is-sessi u d-drittijiet tan-nisa madwar id-dinja. 10. L-Unjoni għandha korp sinifikanti ta' leġislazzjoni li tippromwovi l-konformità mal-prinċipju ta' trattament ugwali għall-irġiel u n-nisa fl-oqsma tal-impjiegi u l-aċċess għal oġġetti u servizzi. 11. L-Unjoni kellha rwol importanti fil-promozzjoni tal-ugwaljanza bejn is-sessi madwar id-dinja u impenjat ruħha biex, fost l-oħrajn, issir realizzazzjoni sħiħa u effettiva tal-Pjattaforma ta' Azzjoni ta' Pekin tan-NU. Mill-1999, il-Kunsill adotta Konklużjonijiet b'settijiet ta' indikaturi kwantitattivi u kwalitattivi dwar l-oqsma kritiċi ta' tħassib. 12. Is-Summit tan-NU li sar mill-25 sas-27 ta' Settembru 2015 adotta l-Aġenda 2030 għal Żvilupp Sostenibbli, inkluż għan awtonomu biex "Tinkiseb l-ugwaljanza bejn is-sessi u t-tisħiħ tal-pożizzjoni għan-nisa u t-tfajliet kollha" kif ukoll l-impenn lejn l-integrazzjoni tal-ugwaljanza bejn is-sessi f'miri oħra. Din l-aġenda universali tipprovdi obbligi u opportunitajiet ġodda biex b'mod sħiħ tintegra d-dimensjoni tas-sessi fl-istrateġiji, il-politiki u l-programmi ta' finanzjament rilevanti tal-UE u dawk nazzjonali kollha u biex b'mod sistematiku tippromwovi u timplimenta valutazzjonijiet tal-impatt fir-rigward tas-sessi u l-ibbaġitjar li jqis is-sessi, u biex timmonitorja u tevalwa l-politiki, inkluż permezz tal-ġbir ta' data affidabbli u komparabbli disaggregata skont is-sess u l-età, bl-użu tad-data disponibbli kull fejn ikun possibbli, bil-għan li tintlaħaq ugwaljanza bejn is-sessi, mhux biss fil-kuntest ta' azzjoni esterna, iżda wkoll fi ħdan l-Unjoni. 13. Anki jekk id-disparità bejn is-sessi naqset f'dawn l-aħħar deċennji, għad fadal inugwaljanzi u sfidi f'għadd ta' oqsma kritiċi. Xorta waħda għad hemm disparità sostanzjali bejn is-sessi fl-impjieg, ix-xogħol indipendenti, ix-xogħol part-time, l-intraprenditorija u t-teħid ta' deċiżjonijiet, kif ukoll fil-pagi u l-pensjonijiet, u b'hekk in-nisa jiffaċċjaw riskju akbar ta' faqar meta mqabbla mal-irġiel. Huwa aktar probabbli li n-nisa jkunu lestew l-edukazzjoni għolja iżda huma ferm sottorappreżentati, pereżempju, fl-istudji u l-karrieri fl-oqsma STEM , fir-riċerka u f'karigi għolja fil-livelli kollha tal-edukazzjoni. Barra minn hekk, l-irġiel jibqgħu sottorappreżentati f'oqsma bħall-kura tat-tfal u tal-anzjani, l-edukazzjoni bikrija, is-settur tas-saħħa u x-xogħol mhux imħallas. Sadanittant, il-vjolenza sessista u l-istereotipi tas-sessi jibqgħu komuni. 14. L-irġiel għandhom rwol kruċjali x'jaqdu biex jiżguraw li jsir progress lejn l-ugwaljanza bejn is-sessi, inkluż permezz tal-kondiviżjoni ugwali tar-responsabbiltajiet ta' kura għal persuni dipendenti, li hija waħda mill-prekondizzjonijiet għall-parteċipazzjoni ugwali tan-nisa fis-suq tax-xogħol. Il-ħolqien ta' oqfsa istituzzjonali u, fejn xieraq, oqfsa leġislattivi li jippermettu, kemm lin-nisa kif ukoll lill-irġiel, il-libertà tal-għażla personali reali fir-rikonċiljazzjoni tax-xogħol, il-familja u l-ħajja privata, joffri vantaġġi għaż-żewġ sessi u mezz biex tiġi avvanzata r-realizzazzjoni prattika tal-ugwaljanza bejn l-irġiel u n-nisa. 15. Skont ir-Rapport tal-Kummissjoni tal-2014 dwar l-ugwaljanza bejn in-nisa u l-irġiel, bir-rata ta' bidla attwali, ser ikunu meħtieġa 70 sena oħra biex tinkiseb l-ugwaljanza bejn is-sessi. Għaldaqstant, hemm il-ħtieġa ta' impenn politiku formali u inizjattivi ta' politika attiva biex jitħaffef il-progress u biex jintlaħqu l-aspettattivi taċ-ċittadini. L-ugwaljanza bejn is-sessi hija wkoll prerekwiżit għat-tkabbir ekonomiku, il-prosperità u l-kompetittività u għalhekk għas-sostenibbiltà u l-benessri tas-soċjetajiet tagħna. 16. Fid-Dikjarazzjoni tal-Grupp ta' Tliet Presidenzi, iffirmata fi Brussell fis-7 ta' Diċembru 2015, il-Presidenza Netherlandiża, Slovakka u dik Maltija tennew is-sejħa għal inizjattiva ġdida tal-Kummissjoni li tistabbilixxi Strateġija għall-ugwaljanza bejn in-nisa u l-irġiel 2016-2020 li għandha tkun marbuta mill-qrib mal-Istrateġija Ewropa 2020 u li għandha wkoll tieħu kont tal-Aġenda 2030 tan-Nazzjonijiet Uniti għall-Iżvilupp Sostenibbli. IL-KUNSILL TAL-UNJONI EWROPEA 17. ITENNI T-TALBA TIEGĦU LILL-KUMMISSJONI EWROPEA biex issaħħaħ l-istatus tal-Impenn strateġiku tagħha għall-ugwaljanza bejn is-sessi 2016-2019 billi tadottah bħala Komunikazzjoni, f'konformità mal-Istrateġija għall-ugwaljanza bejn in-nisa u l-irġiel 2010-2015, biex b'hekk ittenni l-impenn tagħha għall-promozzjoni tal-ugwaljanza bejn in-nisa u l-irġiel u tiżdied il-viżibilità u l-għarfien dwar l-ugwaljanza bejn is-sessi fl-oqsma kollha ta' politika. L-Impenn strateġiku tal-Kummissjoni għandu jkun marbut ukoll mill-qrib mal-Istrateġija Ewropa 2020, u għandu jieħu kont tal-Aġenda 2030 tan-Nazzjonijiet Uniti għall-Iżvilupp Sostenibbli. 18. L-impenn tal-Kummissjoni li tiżgura koerenza bejn il-ħames oqsma ewlenin għall-azzjoni deskritti fl-Impenn strateġiku 2016-2019 għall-ugwaljanza bejn is-sessi u l-politika esterna tal-UE. 19. Il-ħames oqsma ta' prijorità għall-azzjoni u l-kwistjonijiet orizzontali stabbiliti fl-Impenn strateġiku tal-Kummissjoni għall-ugwaljanza bejn is-sessi 2016-2019. 20. ITENNI l-importanza li tiġi żgurata indipendenza ekonomika ugwali għan-nisa u l-irġiel, inkluż permezz ta' miżuri maħsuba biex iżidu r-rata ta' impjieg għan-nisa u l-irġiel ta' bejn 20 u 64 sena għal 75%, f'konformità mal-mira ewlenija stabbilita fl-Istrateġija Ewropa 2020, u li jittieħdu miżuri speċifiċi biex din il-mira tintlaħaq. 21. JENFASIZZA li l-istituzzjonijiet tal-Unjoni, l-Istitut Ewropew għall-Ugwaljanza bejn is-Sessi (EIGE), l-Istati Membri, is-sħab soċjali, il-korpi li jippromwovu l-ugwaljanza bejn is-sessi u s-soċjetà ċivili, ilkoll għandhom rwol vitali x'jaqdu biex iħaffu l-progress lejn l-ugwaljanza bejn in-nisa u l-irġiel u biex jiżguraw li l-għanijiet tal-Impenn strateġiku tal-Kummissjoni għall-ugwaljanza bejn is-sessi 2016-2019 jiġu ssodisfati. 22. JENFASIZZA li d-drittijiet, l-opportunitajiet u l-aċċess ugwali għar-riżorsi, u l-kondiviżjoni ugwali tar-responsabbiltajiet tal-kura u tal-familja bejn l-irġiel u n-nisa, ilkoll jgħinu biex ikunu appoġġati r-rwoli multipli tan-nisa u l-irġiel u huma ta' importanza kritika għall-benessri tagħhom u tal-familji tagħhom. L-importanza għas-soċjetà tar-rwol tal-ġenituri fit-trobbija tat-tfal u l-kura ta' dipendenti oħrajn għandha wkoll tiġi rikonoxxuta. L-isforzi biex jittejjeb il-bilanċ bejn il-ħajja privata u dik professjonali għandhom għalhekk jissaħħu bil-ħsieb li jingħata appoġġ kemm lin-nisa kif ukoll lill-irġiel matul il-ħajja, filwaqt li wieħed iżomm f'moħħu li d-disponibbiltà ta' servizzi ta' kura ta' kwalità hija kruċjali għall-kisba tal-ugwaljanza bejn is-sessi. 23. JAPPELLA LILL-KUMMISSJONI EWROPEA biex timplimenta l-azzjonijiet deskritti fl-Impenn strateġiku tagħha mingħajr dewmien u f'konformità mal-programm kif stabbilit hemmhekk; tippreżenta inizjattivi ġodda li jindirizzaw l-isfidi tal-konċiljazzjoni bejn ix-xogħol u l-ħajja privata li jiltaqgħu magħhom il-ġenituri u l-kuranti li jaħdmu sabiex isir progress fl-ugwaljanza bejn is-sessi, inkluż billi tinkoraġġixxi l-kondiviżjoni ugwali tar-responsabbiltajiet tal-kura; tieħu passi biex jitnaqqsu t-theddid serju u r-riskji li jħabbtu wiċċhom magħhom in-nisa refuġjati b'mod partikolari; iżżid l-isforzi fil-ġlieda kontra l-istereotipi tas-sessi u stereotipi oħrajn; tnaqqas id-disparità bejn is-sessi fl-impjiegi, fil-pagi, fil-qligħ u fil-pensjonijiet; tippromwovi l-ugwaljanza bejn is-sessi fit-teħid tad-deċiżjonijiet; issaħħaħ l-isforzi fil-ġlieda kontra l-vjolenza sessista. 24. JAPPELLA LILL-KUMMISSJONI EWROPEA U LILL-ISTATI MEMBRI biex, f'konformità mal-kompetenzi rispettivi tagħhom, iżidu l-isforzi u l-finanzjament, fejn meħtieġ, biex jappoġġaw miżuri u strateġiji eżistenti u/jew ġodda għall-ġlieda kontra kull forma ta' vjolenza kontra n-nisa u l-bniet billi japplikaw politika komprensiva li tinkludi miżuri għall-prevenzjoni, il-protezzjoni u l-pieni, u li tindirizza wkoll il-forom ta' vjolenza li qed jinbtu; u biex jinvolvu lill-irġiel u s-subien fil-prevenzjoni tal-vjolenza kontra n-nisa u l-bniet, u l-ġlieda kontriha. 25. JAPPELLA, f'dan il-kuntest, u f'konformità mal-kompetenzi rispettivi tagħhom, LILL-ISTATI MEMBRI biex jikkunsidraw li jiffirmaw, jirratifikaw u jimplimentaw il-Konvenzjoni tal-Kunsill tal-Ewropa dwar il-prevenzjoni u l-ġlieda kontra l-vjolenza fuq in-nisa u l-vjolenza domestika. 26. JAPPELLA LILL-KUMMISSJONI EWROPEA U LILL-ISTATI MEMBRI, f'konformità mal-kompetenzi rispettivi tagħhom, biex jindirizzaw id-dimensjoni tal-ugwaljanza bejn is-sessi tal-linji politiċi dwar il-migrazzjoni, l-asil, ir-refuġjati u l-integrazzjoni soċjali u ekonomika, inkluż billi jiġi żgurat li dawn igawdu bis-sħiħ mid-drittijiet tal-bniedem. 27. JAPPELLA LILL-KUMMISSJONI EWROPEA biex tintensifika l-ħidma tagħha dwar l-ugwaljanza bejn is-sessi u biex tinkorpora pjan ta' azzjoni konkret għall-implimentazzjoni ta' perspettiva sistematika u viżibbli tal-ugwaljanza bejn is-sessi fl-attivitajiet u l-politiki kollha tal-UE, biex tpoġġi l-ugwaljanza bejn is-sessi fuq l-aġenda tagħha u tadotta Strateġija ġdida ta' livell għoli għall-ugwaljanza bejn is-sessi f'forma ta' Komunikazzjoni qabel ma jiskadi l-Impenn strateġiku 2016-2019 tagħha għall-ugwaljanza bejn is-sessi. 28. JAPPELLA LILL-KUMMISSJONI EWROPEA U LILL-ISTATI MEMBRI biex jimplimentaw u jimmonitorjaw l-impenji dwar l-ugwaljanza bejn is-sessi maħluqa fil-livell globali, bl-użu tal-Grupp ta' Livell Għoli dwar l-integrazzjoni ta' kwistjonijiet ta' Ugwaljanza bejn is-Sessi biex jiġu esplorati modi ġodda ta' segwitu għal dawk l-impenji u jiġu żviluppati sinerġiji bejn is-segwitu tal-UE tal-Pjattaforma ta' Azzjoni ta' Pekin u s-segwitu fil-ġejjieni fil-livell tal-UE tal-Aġenda 2030 għall-Iżvilupp Sostenibbli. 29. JAPPELLA LILL-KUMMISSJONI EWROPEA U LILL-ISTATI MEMBRI biex isaħħu u jkomplu jappoġġaw l-azzjoni ta' mekkaniżmi istituzzjonali nazzjonali għall-avvanz tan-nisa u l-ugwaljanza bejn is-sessi, inklużi korpi ta' ugwaljanza, li huma kruċjali għall-avvanz tal-ugwaljanza bejn is-sessi, kif ukoll dik tan-Netwerk Ewropew għall-Korpi tal-Ugwaljanza (Equinet). 30. JAPPELLA LILL-KUMMISSJONI EWROPEA U LILL-ISTATI MEMBRI biex jissoktaw, fejn xieraq, bil-ġbir, il-kumpilazzjoni, l-analiżi u d-disseminazzjoni ta' data f'waqtha, affidabbli u komparabbli, diżaggregata skont is-sess u l-età, f'kooperazzjoni mal-uffiċċji tal-istatistika tal-UE u dawk nazzjonali u bl-użu sħiħ tal-kapaċità u l-għarfien espert tal-EIGE, sabiex tiġi ffaċilitata l-kisba ta' ugwaljanza bejn is-sessi. 31. JISTIEDEN LILL-KUMMISSJONI EWROPEA biex tissorvelja l-progress fil-qasam tal-ugwaljanza bejn is-sessi fir-rapporti annwali tagħha dwar l-"Ugwaljanza bejn in-Nisa u l-Irġiel", biex tadotta dawk ir-rapporti f'forma uffiċjali, u biex tużahom fil-kuntest tas-Semestru Ewropew biex tissaħħaħ l-integrazzjoni ta' kwistjonijiet ta' ugwaljanza bejn is-sessi. 32. JISTIEDEN LILL-KUMMISSJONI EWROPEA, f'konformità mal-obbligi tagħha skont it-Trattat, biex tinkorpora l-perspettiva tal-ugwaljanza bejn is-sessi fit-tħejjija tal-ġenerazzjoni ta' programmi ta' finanzjament tal-UE għal wara l-2020. JISTIEDEN LILL-ISTATI MEMBRI 33. Sabiex ikun jista' jitħaffef il-progress fl-ugwaljanza bejn in-nisa u l-irġiel u biex tinkiseb ugwaljanza bejn is-sessi, b'kunsiderazzjoni taċ-ċirkostanzi nazzjonali tagħhom, biex: (a) jaħdmu flimkien mal-Kummissjoni Ewropea biex jippromwovu l-ugwaljanza bejn l-irġiel u n-nisa, skont l-Impenn strateġiku tal-Kummissjoni għall-ugwaljanza bejn is-sessi 2016-2019; (b) jiżguraw l-implimentazzjoni effettiva tal-istrateġiji nazzjonali tagħhom ta' ugwaljanza bejn is-sessi; (c) jiżguraw li l-ugwaljanza bejn in-nisa u l-irġiel tiġi segwita b'mod effettiv fil-linji politiċi nazzjonali tagħhom u fil-Programmi Nazzjonali ta' Riforma tagħhom fil-kuntest tal-implimentazzjoni tal-Istrateġija Ewropa 2020; (d) itejbu s-segwitu tal-Patt Ewropew għall-Ugwaljanza bejn is-Sessi billi jagħmlu użu sħiħ mill-mekkaniżmi, l-istrutturi u l-indikaturi eżistenti; (e) jieħdu passi biex jiffaċilitaw ir-rikonċiljazzjoni tax-xogħol, il-familja u l-ħajja privata u l-kondiviżjoni ugwali tar-responsabbiltajiet tal-kura, u jippromwovu l-parteċipazzjoni sħiħa tan-nisa fis-suq tax-xogħol, inkluż billi jipprovdu aċċess għall-kura tat-tfal affordabbli u ta' kwalità, f'konformità mal-għanijiet stabbiliti fil-Kunsill Ewropew f'Barċellona f'Marzu 2002; u (f) jwettqu sensibilizzazzjoni dwar l-ugwaljanza bejn in-nisa u l-irġiel." 1) Parlament Ewropew Riżoluzzjoni tal-Parlament Ewropew tat-3 ta' Frar 2016 dwar l-Istrateġija l-Ġdida għad-Drittijiet tan-Nisa u l-Ugwaljanza bejn il-Ġeneri fl-Ewropa wara l-2015 (2016/2526(RSP)) Riżoluzzjoni tal-Parlament Ewropew tad-9 ta' Ġunju 2015 dwar l-Istrateġija tal-UE għall-ugwaljanza bejn in-nisa u l-irġiel wara l-2015 ( 2) Kunsill Il-Konklużjonijiet tal-Kunsill kollha li ġew adottati fir-rigward tar-rieżami tal-Pjattaforma ta' Azzjoni ta' Pekin , u speċjalment dawk imsemmija hawn taħt. Konklużjonijiet tal-Kunsill dwar l-Ugwaljanza bejn in-nisa u l-irġiel fil-qasam tat-teħid ta' deċiżjonijiet (14327/15) Konklużjonijiet tal-Kunsill tal-11 ta' Diċembru 2014 dwar l-Ugwaljanza bejn is-sessi fl-UE: it-triq 'il quddiem wara l-2015. Nieħdu kont ta' 20 sena ta' implimentazzjoni tal-Pjattaforma ta' Azzjoni ta' Pekin (16891/14) Konklużjonijiet tal-Kunsill tas-7 ta' Marzu 2011 dwar Patt Ewropew għall-Ugwaljanza bejn is-Sessi (2011- 2020) (ĠU C 155, 25.5.2011, p. 10) Konklużjonijiet tal-Kunsill dwar il-prevenzjoni u l-ġlieda kontra kull forma ta' vjolenza fuq in-nisa u l-bniet, fosthom il-mutilazzjoni ġenitali femminili (9543/14) 3) Kunsill Ewropew Konklużjonijiet tal-Kunsill Ewropew (25/26 ta' Ġunju 2015) (EUCO 22/15) 4) Kummissjoni Dokument ta' Ħidma tal-Persunal tal-Kummissjoni dwar Impenn strateġiku għall-ugwaljanza bejn is-sessi 2016-2019 (14746/15) [traduzzjoni mhux uffiċjali] Dokument Konġunt ta' Ħidma tal-Persunal tal-Kummissjoni u S-SEAE dwar l-Ugwaljanza bejn is-Sessi u t-Tisħiħ tal-Pożizzjoni tan-Nisa: Nittrasformaw Ħajjet il-Bniet u n-Nisa permezz tar-Relazzjonijiet Esterni tal-UE 2016-2020 (12249/15) [traduzzjoni mhux uffiċjali] Dokument ta' Ħidma tal-Persunal tal-Kummissjoni 2014: Rapport dwar l-ugwaljanza bejn in-nisa u l-irġiel (6786/15) [traduzzjoni mhux uffiċjali] Dokument ta' Ħidma tal-Persunal tal-Kummissjoni 2015: Rapport dwar l-ugwaljanza bejn in-nisa u l-irġiel (6853/16) [traduzzjoni mhux uffiċjali] Strateġija tal-Kummissjoni għall-Ugwaljanza bejn in-nisa u l-irġiel 2010-2015 (13767/10) Il-pjan ta' rotta għall-ugwaljanza bejn in-nisa u l-irġiel (2006-10) (COM(2006) 92 final) Istitut Ewropew għall-Ugwaljanza bejn is-Sessi Indiċi tal-Ugwaljanza bejn is-Sessi: http://eige.europa.eu/rdc/eige-publications/gender-equality-index-2015-measuring-gender-equality-european-union-2005-2012-report. [1] L-Artikoli 8 u 10 TFUE. [2] L-Artikolu 19 TFUE. [3] L-Artikoli 2 u 3(3) TUE u l-Artikolu 8 TFUE [4] Xjenza, Teknoloġija, Inġinerija u Matematika Ara l-paġna tal-laqgħa